
A fény jelensége és a színek szerepe Csehov prózájában A menyasszony és a Szakadékban

A dolgozatunk fő célkitűzése az volt, hogy bemutassuk Anton Pavlovics Csehov A menyasszony /Невеста/ és a Szakadékban /В овраге/ című középpontba helyezve a fényjelenségeket és a színek használatát.
Ehhez előzetes vizsgálatokat folytattunk a dolgozat keretein kívül az antik és a keresztény világ gondolkodástörténetében, majd az ortodoxia legfőbb eszmeiségét tartalmazó ikonok fényjelenségeivel és színvilágával kapcsolatosan. Erre azért volt szükség, mert az ortodoxia és az ikonok gondolatiságának hatása megfigyelhető Csehov alkotói tevékenységében a fényjelenségek és színek használatában. > Ezen túl az impresszionizmus és a szimbolizmus csehovi művekkel való kapcsolatát elemeztük. Röviden taglaltuk azokat a - Csehov személyes környezetében fellelhető - tényezőket, amelyek az írót a festői színek és fények műveibe való beépítésére ösztönözték.

Dolgozatunk második részében először A menyasszonyt elemeztük, melyből kiemeltük a fehér és fekete színek, valamint a fénnyel telített és sötét elemek visszatérő kontrasztját. Megfigyelhetjük, hogy a fehér szín gyakran a tiszta fiatalságból származó naivitást fejezi ki /Nágya/, míg a naptól barnított bőrszín a világot látott, tapasztalt, de kiüresedett és minden cselekedetben elrutinosodott szereplőt /Szása/ és környezetét jelöli. Továbbá a rendkívüliség és a hétköznapiság oppozícióját tanulmányoztuk.

Ezt követően a Szakadékban című elbeszélést vizsgáltuk meg, melyben szintén előtérbe kerül a világos-sötét kontraszt. A sötétség és annak értelme a szakadékban lévő falut és a sekélyes értékeket képviselő lakóit jellemzi. De az ebből kivezető út is szemléltetve van, melyet a fényesség és napsütés jellemez és a napsütésben fénylő kereszt motívumában éri el csúcspontját. Emellett Goethe Színtan című tanulmánya alapján a fehér és fekete színek fiziológiai szempontból való ismertetésére is kitértünk.

Az elbeszélések színhasználatára a dualitás jellemző, vagyis a két komplementer szín alkalmazása. Megjelenik a Belij elméleti munkáiban is előforduló két végpont, amelyet Belij a keresztény kultúra alapján a fény-sötétség viszonyrendszerében értelmez. Az interpretált elbeszélések kiegészítik egymást, egy kört alkotnak, egyensúlyban vannak bennük az univerzum egymással szemben álló erői.



